
נוסח לא מתוקן

פרוטוקול 

מס רכוש – הסדרי חבות וגבייה - מעקב

היו"ר משה גפני:


אני פותח את ישיבת ועדת הכספים. על סדר היום מס רכוש, הסדרי חבות וגבייה, מעקב.

זבולון אורלב:

זה סעיף יותר קל?

היו"ר משה גפני:


זה מעקב. בשבוע שעבר גם היה מעקב. אנחנו שאלנו האם אפשר להסדיר את העניין של מתנה כמו ירושה. מי בא להשיב?


לא להפריע. מעניין אתכם רק הנושא של הדגים הלא כשרים? יש כאן נושא של מס רכוש ואנשים נפגעים.

אביבה אטיאס:

אתם בעצם מבקשים מאתנו לתת פרשנות אחרי שמונה שנים לתקנות שהקלו עם גביית חובות המס. האמת היא שאנחנו לא יודעים איך אנחנו עושים את זה מבחינה משפטית. אחרי שמונה שנים שהתקנות פג תוקפן, אנחנו נדרשים לתת להן פרשנות אחרת מהפרשנות שהבענו בבג"ץ, היועץ המשפטי תמך בעמדה הזאת ובג"ץ בסופו של אמר ללכת להסתדר עם רשות המסים. אפרופו הפרשנות הזאת שהצגנו גם בבג"ץ, הוא לא אמר שהיא לא בסדר אלא הוא שלח את הנישום שהתדיין אתנו גם לגבי הפרשנות ואמר לו שילך להסתדר עם רשות המס. 

זבולון אורלב:

אדוני היושב ראש, סליחה על בורותי, מישהו יכול לומר שניים-שלושה משפטי מבוא על מה הדיון?

היו"ר משה גפני:


יש את הסיפור של מס רכוש. היו דיונים בוועדת הכספים בקדנציות קודמות כדי לבטל את מס הרכוש. נשארו לזה כמה שאריות.

ראלב מג'אדלה:

בוטל מס הרכוש.

היו"ר משה גפני:


כן. 

ראלב מג'אדלה:

נשארו חובות עבר.

היו"ר משה גפני:


חובות עבר.

זבולון אורלב:

חובות עבר של אנשים פרטיים?

היו"ר משה גפני:


של אנשים פרטיים. כן. ודאי.

זבולון אורלב:

למס  רכוש.

היו"ר משה גפני:


כן. היה אז מבצע שהם עשו. אנחנו לא כל כך מבינים את עמדת רשות המסים בעניין.

ראלב מג'אדלה:

ארבעים אלף חייבים.

היו"ר משה גפני:


אם אדם ירש את אביו ואביו שילם מס רכוש במשך כל השנים ולא נשארו חובות, אפילו שזה עכשיו הגיע למישהו שהוא לא שילם אבל אביו שילם, בירושה, הוא פטור ממס רכוש. אם אותו אדם לא נתן את זה לבן שלו או שלא היו לו בנים והוא נתן את זה מתנה למישהו אחר, צוואה בחיים או סתם מתנה, ושילם את חלק מהחובות של מס רכוש, ההוא צריך להתחיל מחדש. שאלנו למה. איפה כתוב בחוק?  למה הפרשנות אומרת על ירושה כן ועל מתנה לא? הרי הוא שילם, וזה הרבה כסף ועל פי רוב מדובר באנשים מבוגרים או אנשים שאין להם כסף. למה אני חושב שאין ל הם כסף? כי היה מבצע של רשות המסים לפרק זמן קצר, מבצע מצוין, ולא היה להם כסף להשתתף אפילו במבצע הזה. אז יש פרשנות.

זבולון אורלב:

באיזה היקף של מספר אנשים מדובר? באיזה היקף כספי של החובות?

ראלב מג'אדלה:

ארבעים אלף אזרחים.

זאב פורת:

יש חובות בגובה של שמונה וחצי מיליארד שקלים בגין מס רכוש שלמעשה החל משנת 2000 בוטל. לא החובות אלא המשך הגבייה. בשנת 2001 החלטנו לתקן תקנה שתוקפה היה עד מאי 2003 לפיה כל אזרח ששילם עשרים שנים, לא ברציפות אפילו, מס רכוש, כולל את חובו בגין שנת 1999, שארית חובו תתבטל. על פי פרשנות של המחלקה המשפטית במס הכנסה דאז נקבע שגם יורש נכנס בנעלי המוריש לצורך ספירת עשרים השנים. כלומר, יכול להיות שהמוריש שילם 17 שנים והיורש שלוש שנים, ולא דרשנו מהיורש לשלם עשרים שנים כדי למחול על החוב. נשאלו השאלות מה דינם של מקבלי מתנות, האם הם נכנסים בגדרם של היורשים, כן או  לא.

היו"ר משה גפני:


שאל חבר הכנסת אורלב מה ההיקף.

זאב פורת:

ההיקף הוא יחסית זעום מאוד. 

מגלי והבה:

ארבעים אלף תושבים זה מספר זעום?

זאב פורת:

לא. ארבעים אלף, אלה בעלי החובות שחובם, חוב הקרן, הוא שני מיליארד שקלים . זה לא שייך כרגע למוריש, ליורש, למקבל מתנה. אלה בעלי חובות ולא שייך אחד לשלישי.

היו"ר משה גפני:


על כמה מדובר?

זאב פורת:

למיטב ידיעתנו הפניות שהיו אלינו והצלחנו לאתר, מדובר על חמישה-שישה מקרים שהיו. בינתיים הייתה פנייה של אדון מסוים שגם לא פנה במועד ועתר לבג"ץ. בג"ץ, ביולי 2010, המליץ למשוך את העתירה ולהגיע לידי הסדר תשלומים עם רשות המסים. לא היה  מקרה אחד בתולדות מס רכוש שרשות המסים לא באה לקראת החייב. כלומר, גם במבצעים וגם לא במבצעים. ויתרנו על ריבית, על הצמדה, ואנחנו מדברים כאן על חובות קרן. 


מה שביקש חבר הכנסת גפני ממני זה  לבחון את האפשרות להחיל את התקנות ולכן ביקשתי דחייה בדיון קיימנו ישיבה בהנהלת רשות המסים, כולל הפרקליטות, כדי לדון איך אפשר להתגבר על הבג"ץ שהיה, על עמדת היועץ המשפטי לממשלה, על כל הפרשנויות. לכן ביקשתי מהיועצים המשפטיים של מיסוי מקרקעין שיסבירו כאן ליושב הראש את הבעייתיות שקיימת בזה.


לגבי פתרון ספציפי לאדם, אפשר לתת הרחבה, לתת פריסה רחבה יותר, לוותר על ריבית, לוותר על הצמדה.

מגלי והבה:

למה אתם מתעקשים לקחת? הרי כל השנים האלה היה לכם את המס הזה והגענו למסקנה שהוא מס לא טוב.

זאב פורת:

נכון.

מגלי והבה:

הוא מס אכזרי. אז למה אתם דורשים מס שהסבא והאח והדוד שילמו?

זאב פורת:

חבר הכנסת והבה, אתה בא ואומר לי שהמס לא צודק. אני לא רוצה להיכנס כרגע לוויכוח. אתה מדבר על חובות עבר.

זבולון אורלב:

אי אפשר שאזרח אחד כן ישלם ואזרח שני לא ישלם.

זאב פורת:

אתה מדבר על חובות עבר.

זבולון אורלב:

הוא מדבר על משהו אחר.

היו"ר משה גפני:


מר פורת, אני רוצה לדעת ממך. אם החוק היה מאפשר לך את אותם חמישה או לא חשוב כמה שהם, להחיל אותם בתוך הפרשנות של מתנה כמו ירושה, היית שמח?

זאב פורת:

כן.

היו"ר משה גפני:


תודה.

זאב פורת:

הייתי שמח להיפטר מכל חובות העבר.

היו"ר משה גפני:


תודה. אני מבקש להניח הצעת חוק. זאת עמדת רשות המסים. אני מבקש להניח הצעת חוק שאנחנו נחתום עליה שהפרשנות לגבי ירושה תהיה גם על מתנה, מכיוון שזאת העמדה המקצועית של רשות המסים.

ראלב מג'אדלה:

רגע, סליחה,  אתה רוצה לעשות חוק וכל הכבוד, אני תומך בחוק. השאלה מה החוק הזה יקיף. כמה מתוך הארבעים אלף.

זאב פורת:

חמישה.

ראלב מג'אדלה:

אני פותר בעיה של חמישה בחוק?

זבולון אורלב:

אתה לא יכול לפתור את הבעיה של ארבעים אלף. היו מיליון אנשים שכן שילמו.

ראלב מג'אדלה:

אדוני היושב ראש, זה שאתה בלחץ זמן, אני יודע. תפסת אותם במילה, בסדר. אני רק שואל אותך האם ראוי שנחוקק חוק לפתור בעיה של חמישה אנשים?

היו"ר משה גפני:



לא. 

ראלב מג'אדלה:

תרחיב את החוק הזה כך שיקיף יותר אנשים. מתוך ארבעים אלף הסובלים, לא רק חמישה סובלים אלא יש עוד שלושים אלף סובלים. מה נגיד להם מחרתיים? 

היו"ר משה גפני:


חבר הכנסת ראלב מג'אדלה, אתה צודק ואני לא מתווכח אתך. כמוך, גם אני מפא"יניק מצוי. זאת אומרת, אנחנו אנשים ריאליים. אנחנו רוצים לפתור בעיות. יש אפשרות, ואני מאוד שמח על מה שזאב פורת אמר, אני מאוד שמח על העניין הזה ושגם הם הנהנו בראשם. זה בסדר. כלומר, יש בעיה משפטית. בעיה משפטית, אנחנו בבניין הזה יכולים לפתור. יכולים לפתור את זה בשני אופנים: אפשר באמצעות חקיקת משנה שהם יביאו והם יכולים להביא חקיקת משנה ואז לא צריך חוק, נאשר את זה בוועדה והם יעשו חקיקת משנה. זאת אומרת, אם הם הולכים עם זה באמת באופן גורף, בסדר. 

אביבה אטיאס:

חקיקת משנה שמתקנת חקיקת משנה רטרואקטיבית?

שגית אפיק:

כן.

היו"ר משה גפני:


כן. יש לפעמים צורך ציבורי. אם הם לא ירצו לעשות את זה, ואני מקווה שכן ירצו כי באמת אני מסכים אתך שלא צריך לעשות חוק על דבר שהוא אמנם עקרוני, אנחנו לא מדברים על מישהו ספציפי, אנחנו  לא מדברים על חמישה אנשים שאנחנו יודעים את שמותיהם, אלא אנחנו מדברים על כך שברעיון נראה מס רכוש שעל ירושה הוא כן חל ועל מתנה הוא לא חל, אנחנו חושבים שזה לא ראוי. אם אפשר לעשות את זה בחקיקת משנה, זה מצוין. אם לא, אנחנו נעשה את זה ואני מבקש שהיועצת המשפטית תהיה בקשר עם רשות המסים. מי מטפל בזה אצלכם?

אביבה אטיאס:

מיכל ואני.

שי אהרונוביץ:

מנהל רשות המסים אמר שהוא מתנגד לחקיקה הזאת. מנהל רשות המסים אמר שהוא מתנגד להחיות את החקיקה הזאת, את התקנות האלה.

זבולון אורלב:

אף אחד לא רוצה להחיות את החקיקה.

שי אהרונוביץ:

זה כן להחיות את החקיקה.

היו"ר משה גפני:


לא הבנתי. מי אמר מה?

שי אהרונוביץ:

מנהל רשות המסים בדיון פנימי שהיה ומר פורת הזכיר אותו אמר שהוא מתנגד להחיות את החקיקה ולתת איזה שהן הקלות היום במס רכוש. זאת העמדה. אם תובא הצעת חקיקה פרטית וכולי, אנחנו נביע את דעתנו.

היו"ר משה גפני:


מה דעתכם?

שי אהרונוביץ:

שאנחנו מתנגדים. אנחנו נגד.

זבולון אורלב:

אדוני היושב ראש, אני אומר לך את דעתי. 

היו"ר משה גפני:


לא הבנתי עכשיו. לעשות ממני צחוק אתם יכולים ואתם הרי עושים כל הזמן על כל מיני נושאים. עכשיו תעשו גם על זה. אני לא ממשיך את הישיבה.


תודה רבה. הישיבה נעולה.

הישיבה ננעלה בשעה 11:05

